་ལམ་དུ་བྱེད་པ་བསྒོམ་ཚུལ་མཛད་པའི་ཚིག་རིས་གྱུར་རེ་བ་ཙམ་བྲིས་ནས་རང་ལུགས་བླ་མའི་སྒྲུབ་ཐབས་ཀྱི་འགངས་ཀྱི་རྣམ་གཞག་གཞི་ནས་བཅོས་བཞག་གདའ།བུམ་དབང་གི་ལམ་བསྐྱེད་རིམ་དབྱིབས་སྤྲུལ་སྐུ་ལམ་དུ་བྱེད་པ་ལ་བཅོས་དེ་ལྟར་བྱས་ཙ་ན།གསང་དབང་གི་ལམ་བདག་བྱིན་རླབས་ཀྱིས་ལོངས་སྐུ་ལམ་དུ་བྱེད་པ་སོགས་ལམ་འབྲས་ཀྱི་བརྡ་ཆད་ཐམས་ཅད་གཞི་ནས་འཆོས་ཨེ་དགོས།གཞལ་ཡས་ཁང་གི་རྣམ་གཞག་བྱེད་པ་ན་བློས་བཏགས་ཚན་ཅན་བྲིས་ནས།རྗེ་བཙུན་རྩེ་མོའི་གཞལ་ཡས་ཁང་གསལ་བྱེད་དང་རྒྱབ་འགལ་ལ་སོང་བ་དུ་མ་ཞིག་བྲིས་གདའ།ཀྱེ་རྡོར་གྱི་སྟེང་ཞལ་དུད་ཁ་རྒྱབ་ཞལ་བཞི་ནག་ཅེས་པ་གང་ནས་ཀྱང་མ་བཤད་པས་མི་འཐད།ཞབས་མདུན་མ་གཉིས་གཡས་བརྐྱངས་གཡོན་བསྐུམས་རྒྱབ་མ་གཉིས་གར་སྟབས་ཀྱིས་བཞུགས་པ།ཞེས་པ་རྒྱུད་སོགས་དང་འགལ་བས་མི་འཐད།ཅེས་ས་སྐྱ་པའི་བླ་མ་གོང་མས་ཀྱེ་རྡོར་གྱི་ཞལ་དང་བཞུགས་སྟབས་ཙམ་ཡང་མ་ཤེས་པར་བྱས་གདའ།རྗེ་བཙུན་གྲགས་པའི་མངོན་རྟོགས་ན་ཡོད་པའི་བར་སྲིད་ཀྱི་ཡི་གེ་འཇུག་ཚུལ་ཁྱད་པར་ཅན་དེ་ངོས་ནོར་བའི་ལུགས་སུ་བྱས་ནས།བར་སྲིད་འཇུག་ཐེབས་གཉིས་བྱས།དེ་བཞིན་དུ་གཏོར་ཆོག་སོགས་བླ་མ་གོང་མ་དང་མི་མཐུན་པ་དུ་མ་ཞིག་བྱས།ལྟ་བ་གཏན་ལ་འབེབས་ལུགས་ལ་རང་རྒྱུད་པ་ངོས་མཆོག་ཡིན་པའི་ལུགས་སུ་བྱས་པ་སོགས་རྗེ་བཙུན་གོང་མའི་ཐུགས་བཞེད་སུན་ཕྱུང་བ་ཤིན་ཏུ་མང་ཞིང་།རྗེ་བཙུན་གོང་མ་སུའི་ཡང་གསུང་རབ་ན་དེ་འདྲ་བའི་ཐ་སྙད་ཟུར་ཙམ་ཡང་མེད་ཀྱང་།ངེད་ཀྱི་རྗེ་བཙུན་ཆེན་པོ་ཙོང་ཁ་པའི་གསུང་རབ་ན་སྒྲུབ་པ་པོའི་ཤེས་པ་བདེ་སྟོང་གི་ཡེ་ཤེས་ཀྱི་ངོ་བོར་གནས་པའི་གཟུང་བའི་རྣམ་པ་ལྷའི་རྣམ་པར་ཤར་བ།ཞེས་ཡང་ཡང་དུ་གསུངས་པ་དེ་ཉིད།ཁོང་གིས་ཀྱང་རང་ལུགས་སུ་བྱས་ནས་ཡང་ཡང་བྲིས་གདའ་བ་ལ།འཛིན་རྣམ་དང་གཟུང་རྣམ་ཞེས་པའི་བརྡ་ཆད་མ་ཆགས་པའི་དབང་གིས།གཟུང་རྣམ་ཞེས་པ་ཐམས་ཅད།གཟུགས་རྣམ་ཞེས་པར་བྲིས་པ་དང།གཟུགས་ལ་དབྱེ་ན་ས་ཆུ་མེ་རླུང་བཞི་ཞེས་སོགས་དང་།དབུ་མ་བདེན་གཉིས་སློབ་དཔོན་ཡེ་ཤེས་སྙིང་པོས་མཛད་པ་ཡིན་པ་ལ།ཞི་བ་འཚོས་མཛད་པའི་བདེན་གཉིས་ཀྱི་རང་འགྲེལ་ལས།ཞེས་བྲིས་པ་སོགས་བཞད་གད་ཀྱི་གནས་དུ་མ་ཞིག་བྲིས་གདའ་བ་ལ།ཁོ་བོས་བཞད་གད་ཀྱི་ཀྱལ་ཁ་ཐོ་རེ་བ་སྨྲས་པ་རྣམས་གནད་དུ་མདའ་ཕོག་པ་ལྟར་གྱུར་ཏེ།རྫུན་གྱི་ཅོལ་སྒྲོགས་པའི་འབད་པ་ཆེར་བྱས་པས།ཞིབ་ཏུ་རྟོག་པར་མི་བྱེད་པ་དག་མངོན་སུམ་དུ་རྫུན་གྱིས་བསླུས་ཏེ།རང་གི་དེ་ཉིད་སྟོན་པ་ལ་འབད་པར་བྱེད་དོ།།ཁོ་བོས་བཞད་གད་དུ་བྱས་པས།ད་ལྟ་རང་གི་ལག་ན་ཡོད་པའི་དཔེ་ལ།ཞི་བ་འཚོས་མཛད་པའི་བདེན་གཉིས་རང་འགྲེལ་ལས།ཞེས་པ་མེད་པ་བྱས་འདུག་གོ་ཞེས་ཐོས་མོད་ཀྱི།སྔ་རོལ་ཏུ་བྲིས་ནས་ཡུལ་གཞན་དང་གཞན་ན་སླེབས་པའི་དཔེ་རྣམས་ལ་བལྟས་པས་གསལ་བར་བདོག།རྗེ་བཙུན་གོང་མ་སུས་བཀག་རྟོག་དཔྱོད་ཡོད་ན་བལྟས་པས་གསལ་བ་འདིར་གདའ།གཞན་ཡང་།དེ་ཉིད་ཀྱིས་རྗེ་བཙུན་འཇམ་པའི་དབྱངས་ལ་ཕྱི་འབྲང་རྒྱལ་འགོངས་ཡོད།མགོན་པོ་ཕྱག་དྲུག་པ་བོན་སྐྱོང་ཡིན་གྱི་ཆོས་སྐྱོང་མིན།གུར་མགོན་ལ་ལྕམ་མོ་དང་།འཁོར་འདི་འདྲ་འོང་དོན་མེད་གང་ནས་ཀྱང་མ་བཤད།ཡང་ས་སྐྱ་པའི་བླ་མ་གོང་མས་རང་བཟོ་བྱས་པ་ཡིན།ཞེས་སོགས་རྗེས་ཟློས་ཙམ་ཡང་བྱེད་པ་ཤིན་ཏུ་ཡ་ང་བའི་གཏམ་བྱུང་རྒྱལ་དུ་སྨྲས་པ་ནི་འབྲི་ཁུང་པ་ཆོས་དཔལ་ལ་སོགས་པ་ཁོང་རང་ཡུན་རིང་དུ་བསྟེན་པའི་སློབ་མ་ཕལ་ཆེ་བ་གླེང་བ་ཐོས།ལར་ངེད་ཀྱིས་སྐྱེས་བུ་དམ་པ་མང་པོ་ལ་སྐུར་བ་གཏབ་བོ་ཞེས་སྨྲ་བ་ནི་ཀུན་སློང་ངན་པ་ཞེ་ཕུགས་སུ་འཚངས་པའི་གཏམ་ཡིན་ནོ།།ཁོ་བོས་རྒྱ་གར་གྱི་པཎ་གྲུབ་ཚད་ལྡན་དང་།བོད་ཀྱི་སྔོན་དུས་བྱོན་པའི་ལོ་པཎ་སྐུ་དྲིན་ཅན་སུ་ལའང་རྣམ་པར་མི་འཚམ་པའི་ངན་སྨྲས་ཁ་ནས་འདོན་མ་མྱོང་།ད་ལྟའི་དགེ་བཤེས་དྲག་པར་བསྒོམ་པ་འགའ་ཞིག།རྒྱ་གར་གྱི་པཎ་གྲུབ་འགངས་ཆེ་བ་ཕལ་ཆེར་ལ་ངན་སྨྲས་རྣམ་པར་མི་འཚམ་པ་སྨྲ་བ་ལ་རྩལ་དུ་འདོན་པ་འདུག་མོད་ཀྱི།བོད་ན་རྒྱ་གར་གྱི་པཎ་གྲུབ་རྣམས་ལ་ད་ལྟ་དམག་རྒྱབ་སོགས་ཅིའང་མེད་པས་སྐྱོན་དུ་མི་འགྲོ་བ་དེར་གདའ།ངེད་ཀྱིས་དུས་ཕྱིས་ཀྱི་བོད་མཁས་པར་རློམ་པ་རྣམས་ཀྱིས་རྒྱ་གར་པའི་པཎ་གྲུབ་ཚད་ལྡན་འགོག་པ་དང་།མདོ་རྒྱུད་ཀྱི་དོན་ལོག་པར་འཆད་པ་རྣམས་ལ་ཚིག་གིས་སྨད་པ་དང་།ལུང་རིགས་ཀྱི་དགག་སྒྲུབ་མང་དུ་བྱས་མོད་ཀྱི།དེ་ལ་མི་འཚམ་པ་ཅིའང་མེད།བྱེད་པའི་འོས་ཡིན་པས་བྱས་པ་ལགས།ཁྱེད་ཀྱིས་བླ་མའི་མན་ངག་བསྒོམ་པའི་སྒྲུབ་བྱེད་མང་དུ་བྱས་གདའ་ནའང་།ངེད་དངོས་གྲུབ་ཐམས་ཅད་ཀྱི་རྩ་བ་བླ་མ་ལ་རག་ལས་དང་།སྔགས་ལ་བླ་མའི་མན་ངག་གལ་ཆེ་བར་སྨྲའི།མན་ངག་མི་དགོས་པར་འདོད་པ་རྣམ་རྟོག་བྱེད།བླ་མ་དང་མན་ངག་གཉིས་ཀ་མི་དགོས་པར་ལྷང་ངེ་ཚོ་རེ་སྒྲོགས་པའི་མཁས་པ་ཆེན་པོ་ད་ལྟ་གདའ་ཡིས།དེ་དག་ལ་སྨྲ་བའི་རྔོ་ཐོགས་པར་གྱིས་ཤིག།ལར་མན་ངག་དེ་ཇི་འདྲ་ཞིག་ལ་ཟེར་ཨེ་གོ།ཁྱེད་ཀྱིས་ལམ་དུས་ཀྱི་དབང་འདི་རྡོ་རྗེ་འཆང་ནས་ད་ལྟའི་བར་དུ་གཅིག་ནས་གཅིག་ཏུ་བརྒྱུད་པར་བར་མ་ཆད་པའི་བྱིན་རླབས་ཀྱི་བརྒྱུད་པ་མ་ཉམས་པར་ཉིན་ཞག་རེར་ཐུན་རེ་བསྒོམས་ཤིང་དབང་ལེན་ལ་ཟེར་བ་མཛད་གདའ་བ།རྒྱུ་དུས་ཀྱི་དབང་གི་ཆུ་བོ་སྐུ་བཞིའི་ས་བོན་ཐེབས་ངེས་པ་ཐོབ་ནས།དམ་ཚིག་དང་སྡོམ་པ་མིག་གི་འབྲས་བུ་ལྟར་གཅེས་པར་བསྲུང་བ་གཞིར་བཞག།དེ་ནས་ཀྱེ་རྡོར་ལྷ་དགུའི་མངོན་པར་རྟོགས་པ་རྫོགས་པར་བསྒོམ་པ་དང་སྦྲེལ་ནས།ལུས་དཀྱིལ་བསྒོམ་ལུགས་ལུས་ལ་ལྷ་བཀོད་པ་ཙམ་མ་ཡིན་པར་མ་བཅོས་པའི་དཀྱིལ་འཁོར་བསྒོམ་ལུགས་སུ་འགྲོ་བ་ཞིག་བྱས་ཏེ།ལམ་དུས་ཀྱི་དབང་རྒྱས་པ་ལྟ་བུ་དབང་དོན་འཕྲོད་ངེས་པ་ལེན་པ་མ་ཆག་པར་བྱེད་པ་ཡིན་ན།མཁས་པ་དགྱེས་པའི་ལམ་ལ་གནས་པར་གདའ་བས་ཤིན་ཏུ་རྗེས་སུ་ཡི་རང་ལགས།ལར་བྱིན་རླབས་ཀྱི་བརྒྱུད་པ་མ་ཉམས་པ་ལ་བླ་མ་ལ་བྱིན་རླབས་ཡོད་པ་གཅིག་པུས་མི་ཆོག།སློབ་མ་དམ་ཚིག་མ་ཉམས་པ་ཞིག་དགོས་པ་ཡིན་པར་གདའ།དམ་ཚིག་དང་སྡོམ་པ་བསྲུང་བ་ལྟ་ཅི་སྨོས་རྐང་གྲངས་ཙམ་ཡང་མི་ཐོན་པ་ཞིག་གིས།ཀྱཻ་རྡོར་ལྷན་སྐྱེས་སམ་དཔའ་གཅིག་རྐྱང་པ་ཞིག་བསྒོམས།མ་བཅོས་པའི་དཀྱིལ་འཁོར་བསྒོམ་ལུགས་ཀྱི་གོ་བ་ཙམ་ཡང་མ་ཆགས་ན།སྒོམ་ཤེས་པ་ལྟ་ཅི་སྨོས་པ་ཞིག་གིས་དཔའ་གཅིག་དེའི་ལུས་ལ་ལྷ་བརྒྱ་ལྔ་བཅུ་རྩ་བདུན་བཀོད་པ་ཙམ་ཞིག་བྱས་ནས།དབང་བཞི་ཆུ་རྒྱུན་གཅིག་མ་ཙམ་ཞིག་ལེན་པའི་བཤར་བྱང་མ་ཆག་པ་ལ་ལམ་དུས་ཀྱི་དབང་གི་ཆུ་བོ་མ་ནུབ་པ་ཡོད་ཟེར་བ་མང་པོ་གདའ་སྟེ།རྗེ་བཙུན་གོང་མ་དེ་འདྲ་མི་བཞེད་ལགས།རྗེ་བཙུན་གྲགས་པ་རྒྱལ་མཚན་གྱིས་མཛད་པའི་ལམ་དུས་ཀྱི་དབང་གི་གསལ་བྱེད་ཀྱི་ཡི་གེ་ལས།དེ་ལ་དབང་རྒྱས་འབྲིང་བསྡུས་གསུམ་པོ་ནི་གང་བླངས་ཀྱང་འདྲའོ་ཞེས་གསུང་ཡང་།བླ་མ་གོང་མ་རྣམས་དབང་རྒྱས་པ་ལེན་པ་ཁོ་ན་ཕྱག་ལེན་མཛད་དོ།།ཞེས་གསུངས་གདའ།ཁོ་ནའི་ཚིག་གིས་གང་གཅོད་གཟིགས་མཛོད།ཁྱེད་ཀྱིས་ཕྱག་ལེན་མཐོང་བ་བརྒྱུད་པ་དགོས་པ་དང་།ཕོ་ཚོད་སྦར་འཛིན་སོགས་ཀྱི་ཚིག་ཁ་རེ་བྲིས་གདའ་ནའང་།དཀྱིལ་འཁོར་ཐམས་ཅད་ལ་རང་རང་གི་བླ་མ་གོང་མ་རྣམས་ཀྱི་ཕྱག་ལེན་རྣམས་མ་འདྲེས་པར་མཐོང་ཞིང་ཐོས་པ་ཞིག་དགོས་པ་ཡིན་གྱི།དཀྱིལ་འཁོར་གཅིག་གི་ཕྱག་ལེན་ཆ་ཙམ་ཞིག་མཐོང་ནས་དེ་དང་ཆོ་ག་རིགས་མི་གཅིག་པའི་དཀྱིལ་འཁོར་ཐམས་ཅད་ལ་རྒྱ་བཀབ་ནས།དཔེ་ཆ་ཡོད་པ་ཙམ་གྱིས་དཀྱིལ་འཁོར་དེ་དང་དེའི་ཆོ་ག་ལ་ཞུགས་ཏེ།དཀྱིལ་འཁོར་འདི་དང་འདིའི་ཞལ་ཕྱེད་དོ་ཞེས་པའི་གྲངས་བགྲང་བ་ལ་དགའ་བ་རྣམ་པ་ཐམས་ཅད་དུ་བྱར་མི་རུང་བར་ཡིན་པར་གདའ།དེ་ལྟར་རང་གཞན་ཐམས་ཅད་ཀྱི་ཐོག་ཏུ་དགོངས་ན་ངོ་མཚར་ཆེའོ།།ཁོ་བོས་ནི་ས་སྐྱ་པའི་དབང་བརྒྱུད་ཕྱག་ལེན་མན་ངག་བྱིན་རླབས་སོགས་ཐམས་ཅད་རྣལ་འབྱོར་གྱི་དབང་ཕྱུག་ཆེན་པོ་ལམ་འབྲས་པ་ཡེ་ཤེས་དཔལ་པ་དང་།མཉམ་མེད་རྗེ་བཙུན་རེད་མདའ་བ་ཆེན་པོ་དང་།དཔལ་ལྡན་བླ་མ་བུདྡྷ་ཤྲཱིའི་ཞལ་སྔ་ནས་ལ་སོགས་པ་བྱོན་ཟིན་པ་དུ་མ་དང་།རྡོ་རྗེ་འཛིན་པ་ཆེན་པོ་ཀུན་དགའ་རྒྱལ་མཚན་པའི་ཞལ་སྔ་ནས་ལ་སོགས་པ་ཞལ་བཞུགས་པ་དུ་མ་དང་བཅས་པའི་བཀའ་དྲིན་ལས།ནམ་ཟ་པ་དང་།དཔལ་ལྡན་བླ་མ་དམ་པ་དང་གཟུངས་པ་དང་།བླ་མ་དམ་པ་དཔལ་ལྡན་ཚུལ་ཁྲིམས་པ་ལ་སོགས་པ་སོ་སོའི་བཞེད་པ་མི་འདྲ་བའི་ཁྱད་པར་ཕྲ་མོ་སོགས་ཐམས་ཅད་ཐོབ་ཅིང་།མཐོང་ལ་ཐོས་ཏེ་ལེགས་པར་འདྲིས་པར་བྱས་མོད་ཀྱི།ད་ལྟ་ལམ་འབྲས་དང་།བརྟག་གཉིས་ལ་རབ་ཟླ་ཆོས།དེ་མིན་ཞག་ཆོས་བྱས།བླ་མ་གཞུང་བཤད་ལྟ་ཅི་སྨོས་རྡོ་རྗེའི་ཚིག་རྐང་ཡང་བློ་ལ་མེད་པར་དཔེ་ཀློག་ཤ་རེ་ལ་ལམ་འབྲས་དང་རྒྱུད་ཀྱི་འཆད་ཉན་བྱས་པར་བརྩི།སློབ་མ་ལམ་དུས་ཀྱི་དབང་གི་ཚིག་ཀྱང་མ་ཟིན་པ་ལ་ལམ་འབྲས་ཐོབ་ཟིན་པ་བྱས་ནས་དབང་གི་ཆུ་བོ་མ་ནུབ་པར་ཡོད་དོ་ཞེས་སྨྲས་སྒོམ་དོན་གྱི་གོ་བ་གང་ཡང་མ་ཆགས་པར།ལུས་ངག་གི་བྱ་བྱེད་ཁ་ཡར་གྱི་ལག་ཁྲིད་བྱས་པ་ཙམ་ལ་ཕྱག་ལེན་མཐོང་བ་བརྒྱུད་པ་ཁྱད་འཕགས་ཡོད་པར་འདོད་པ་རྣམས་ལ་ངོ་མཚར་ཆེ་བསམ་པ་མི་བདོག།ཡང་ཁྱེད་ཀྱིས་མར་པ།དཔྱལ།ལྡུམ་སྟོན།རམ་སྡིང་མ་སོགས་ཀྱེ་རྡོར་བྱེད་པ་རྣམས་ལ་ཡང་ཡ་བྲལ་མིན་པ་ཚང་བ་ག་ལ་ཡོད།ཡང་བོད་དུ་བྱོན་པའི་དུས་འཁོར།བདེ་མཆོག།གསང་འདུས་སོགས་མཛད་པ་རྣམས་ལ་ཡང་སྙན་བརྒྱུད་བཞི་སུ་ལ་བྱོན།ཞེས་ཟེར་བ་བྲིས་གདའ་སྟེ།ཁྱེད་ལྟར་ན།མར་པ།མིད་ལ།ལོ་ཆེན་རིན་བཟང་།པུ་རངས་ལོ་ཆུང་།རྔོག་གཞུང་པ་ཆོས་རྡོར།གྲུབ་ཆེན་ཡུ་མོ།རྗེ་རིན་པོ་ཆེ་འགོས་ལ་སོགས་པ་བསམ་གྱིས་མི་ཁྱབ་པའི་རྣལ་འབྱོར་གྱི་དབང་ཕྱུག་མཐའ་ཡས་པ་ཞིག་བྱོན་པ་དེ་ཐམས་ཅད་ལ་སྙན་བརྒྱུད་བཞི་མེད་ཟེར་བ་དེ།དབང་གི་ཆུ་བོ་མ་ནུབ་པ་མེད་ཟེར་བ་ཡིན་ནམ།བྱིན་རླབས་ཀྱི་བརྒྱུད་པ་མ་ཆད་པ་མེད་ཟེར་བ་ཡིན་ནམ།གདམས་ངག་གི་ས་ཀ་མ་ལོག་པ་མེད་ཟེར་བ་ཡིན་ནམ།མོས་གུས་ཀྱིས་བསམ་པ་ཚིམ་པ་མེད་ཟེར་བ་ཡིན་ནམ།གང་ཟེར་འདོད་པ་ཡིན།དང་པོ་ལྟར་ན།དེ་དག་ལ་རྒྱུ་དུས་ཀྱི་དབང་གི་ཆུ་བོ་ནུབ་བམ་མ་ནུབ།མ་ནུབ་ན་དབང་གི་ཆུ་བོ་ནུབ་པ་འགལ།གྲུབ་ཆེན་བིར་ཝ་པ་ལ་སྙན་བརྒྱུད་བཞིས་གདམས་པའི་དོན་འཆད་པ་ན།བདག་མེད་ལྷ་མོ་བཅོ་ལྔས་རྒྱུ་དུས་ཀྱི་དབང་བཞི་རྫོགས་པར་བསྐུར་བ་ལ་དབང་གི་ཆུ་བོ་མ་ནུབ་པར་གསུངས་གདའ།དེ་དག་ལ་རྒྱུ་དུས་ཀྱི་དབང་གི་ཆུ་བོ་ནུབ་ན།གསང་འདུས།བདེ་མཆོག།དུས་འཁོར་སོགས་ཐམས་ཅད་ཀྱི་དབང་གི་བརྒྱུད་པ་ཆད་ནས་མེད་པར་ཁས་ལོངས་ཤིག།དེ་ལེན་ན་ད་དུང་དེ་དག་གི་དབང་བསྐུར་ན་རེ་བྱེད་པའི་ས་སྐྱ་པ་ཐམས་ཅད་ཀྱང་གཏིང་ནས་བཀག་ཅིང་།བོད་ཀྱི་གསང་སྔགས་པ་མཐའ་དག་གསང་སྔགས་པའི་ཁྱུ་ནས་མ་འབུད་ཅིག།གཉིས་པ་ལྟར་ན་བོད་ཀྱི་མཁས་གྲུབ་ཁྱད་པར་ཅན་དེ་དག་སུ་ལའང་།བླ་མ་སྔ་མ་སྔ་མའི་བྱིན་རླབས་ཀྱིས་ཕྱི་མ་ཕྱི་མའི་ཐུགས་རྒྱུད་ལ་རྒྱུད་སྡེ་དང་མཐུན་པའི་རྟོགས་པ་སྣ་གཅིག་ཀྱང་མ་སྐྱེས་པར་འགྱུར་བས།མར་པ་ལོཙྪ་དང་མིད་ལ་རས་པ་དང་།ལོ་ཆེན་རིན་བཟང་སོགས་དེ་དག་ལ།རྒྱུད་སྡེ་དང་མཐུན་པའི་རྟོགས་པ་སྣ་གཅིག་ཀྱང་ཐུགས་རྒྱུད་ལ་འཁྲུངས་མ་མྱོང་ངོ་ཞེས་སྨྲ་བ་འདི་ལྟ་བུ་ལས་འཆལ་གཏམ་ཆེ་བ་གང་ཞིག་སྨྲ་རྒྱུ་ཡོད།གསུམ་པ་ལྟར་ན།གདམས་ངག་གི་ས་ཀ་མ་ལོག་པ་བྱ་བ།ཏིང་ངེ་འཛིན་གྱི་བྲོད་རྟགས་ལ་བྲོད་རྟགས་སུ་ངོ་ཤེས་པ་ལ་ཟེར་བ་ཡིན།མིད་ལ་སོགས་དེ་དག་ཐམས་ཅད་ཀྱིས་ཏིང་ངེ་འཛིན་གྱི་བྲོད་རྟགས་ལ་བྲོད་རྟགས་སུ་ངོ་མ་ཤེས་ཟེར་བ་ཨེ་ཡིན།བཞི་པ་ལྟར་ན།མོས་གུས་ཀྱིས་བསམ་པ་ཆིམ་པ་བྱ་བ།རང་རྒྱུད་ལ་ཉམས་སུ་མྱོང་བའི་རྒྱུད་སྡེ་དང་མཐུན་པའི་རྟོགས་པ་ལ་ཉམས་མྱོང་གི་སྟོབས་ཀྱིས་ངེས་ཤེས་ཁྱད་པར་ཅན་སྐྱེས་པ་ལ་ཟེར་བ་ཡིན།མར་པ་མིད་ལ་སོགས་དེ་དག་སུའི་ཡང་ཐུགས་རྒྱུད་ལ་རྟོགས་པ་ཉམས་སུ་མྱོང་བའི་ངེས་ཤེས་སྐྱེ་མ་མྱོང་ཟེར་བ་ཨེ་ཡིན།ཏཻ་ལོ་ནཱ་རོ།ལཱུ་ཨི་པ།དྲིལ་བུ་པ།ཀླུ་སྒྲུབ་ཡབ་སྲས་སོགས་ལའང་བཞི་པོ་འདི་མེད་ཟེར་བ་ཡིན་ནམ།དེ་དག་ལ་ཡོད་ཀྱང་བོད་དེ་རྣམས་ལ་མེད་ཟེར་བ་གང་ཡིན།དང་པོ་ལྟར་ན།ཀླུ་སྒྲུབ་ས་ར་ཧ།ཤ་བ་རི།ལཱུ་ཨི་པ།དྲིལ་བུ་པ།ནག་པོ་སྤྱོད་པ།ཏཻ་ལོ་པ་སོགས་གྲུབ་ཐོབ་མ་ཡིན་ཞེས་ཞེ་བས་སྨྲས་པ་འདི་ལས་མཚང་ཆེ་བ་ཅི་ཞིག་ཡོད།གསང་འདུས།བདེ་མཆོག།དུས་འཁོར་སོགས་ཀྱི་བླ་མ་བརྒྱུད་པ་རྒྱ་གར་པ་རྣམས་ལ་སྙན་བརྒྱུད་བཞི་ཡོད་ཀྱང་།དེ་དག་གི་བོད་ཀྱི་བླ་མ་རྣམས་ལ་མེད་དོ་ཞེ་ན།ཆོས་དེ་རྣམས་ཀྱི་བླ་མ་བརྒྱུད་པའི་མཚམས་འདི་ཙམ་ཞིག་ནས་བཞི་པོ་ཆད་དོ་ཞེས་པའི་ཁུངས་སུ་ལ་སྨྲ་རྒྱུ་ཡོད།གསང་འདུས།བདེ་མཆོག།དུས་འཁོར།རྒྱུད་ཐོད་གདན་གསུམ།དམར་ནག་འཇིགས་གསུམ་སོགས་ཀྱི་ཆོས་ཐམས་ཅད་མཆོག་གི་དངོས་གྲུབ་ཀྱི་རྒྱུ་མ་ཡིན་པ་དང་།དེ་དག་གི་བླ་མ་བརྒྱུད་པ་སུའང་གྲུབ་ཐོབ་མ་ཡིན་པར་ཁས་ལེན་པ་ལ་ཆོས་སྤོང་བ་དང་།བསྟན་པའི་དགྲའོ་ཟེར་བ་ལགས་སོ།།སོར་མོ་ནང་དུ་ཁུག་ཅིག།ཁྱེད་ཀྱིས་ཉིད་ཅག་རང་གི་ཕྱོགས་ཀྱི་བླ་བརྒྱུད།སློབ་བརྒྱུད།བོད་ན་གསང་སྔགས་ལ་མཁས་པ་གང་ཡོད་སྤྱན་དྲོངས།དངོས་སུ་གསུང་གླེང་བྱེད་ཅེས་སོགས་བྲིས་གདའ་ནའང་།ཁོ་བོ་ནི།གྲུབ་ཆེན་བིར་ཝ་པའི་གསུང་ངག་ཁྱད་པར་ཅན་རྣམས་དགག་བྱར་ཁས་བླངས་ནས་རྩོད་པར་མི་སྨྲ་ན།གང་ལ་རྩོད་པར་འདོད་པ་ཡིན།མཁས་པའི་མདུན་སར་དགག་སྒྲུབ་བྱེད་པ་ལ།གཞུང་ལུགས་ཆེན་པོ་དག་ལ་མཁས་པའི་མདུན་སར་སྦྱངས་ཤིང་།རིགས་པ་ལ་བློ་གྲོས་ཀྱི་འཇུག་པ་ལེགས་པར་བྱང་བ་ཞིག་དགོས་པ་ཡིན།ཆོས་རྗེ་ས་སྐྱ་པཎྜི་ཏས་ཀྱང་།བསྟན་བཅོས་མི་ཤེས་རྩོད་པར་འདོད།།ཅེས་བཞད་གད་ཀྱི་གནས་སུ་གསུངས་གདའ།སྨྲས་པ།ལེགས་ཉེས་ལྟ་བའི་བློ་གྲོས་མིག་ལྡོངས་ཤིང་།བདེན་རྫུན་དཔྱོད་པའི་རྟོག་དཔྱོད་གྲོགས་དང་བྲལ།།རྫུན་གྱི་རྗེས་འབྲངས་གཟུ་ལུམ་སྤྱོད་པ་ནི།།ཁྲིམས་ལུགས་འཛིན་པའི་སྤང་བྱ་མ་ལགས་སམ།།ལུང་རིགས་ཉི་ཟླའི་སྣང་བ་དང་བྲལ་བའི།།ཕྲག་དོག་མུན་ཁུང་རྒྱུ་བ་འབྱུང་པོའི་བྱ།།ཚིག་ངན་ཅ་ཅོ་སྒྲོགས་པའི་དཔུང་ཚོགས་ཀྱིས།།བླ་མའི་ལེགས་བཤད་རྒྱས་པར་བྱེད་པ་ཡིན།།གཞན་ལུགས་བླ་མ་འགོག་པའི་ཟོལ་སྦྱོར་གྱིས།།རང་གི་རྗེ་བཙུན་གོང་མ་སུན་འབྱིན་ཅིང་།།རང་གཞན་ཕན་བདེ་འཇོམས་པའི་ཆོས་པའི་གཟུགས།།བདེ་གཤེགས་བསྟན་པའི་ཆོམ་རྐུན་མ་ཡིན་ནམ།།མདོ་རྒྱུད་གཞུང་ལུགས་བརྡ་ལ་མ་བྱང་ཡང་།།དཔུང་ཚོགས་ཀྱིས་དྲེགས་ནོར་ལྡན་འགྱིང་བག་གིས།།མཁས་པའི་མདུན་སར་འཛེམ་མེད་བྱུང་རྒྱལ་སྨྲ།།སངས་རྒྱས་བསྟན་པའི་སུན་འབྱིན་མ་ཡིན་ནམ།།དེང་དུས་མཁས་པ་ལས་ཀྱང་སྨྱོན་པ་བྲིན།།ཚུལ་བཞིན་འབྱེད་པའི་གཟུ་བོ་ཆེས་དཀོན་ཡང་།།དབུས་གཙང་མཁས་པའི་སྐྱེ་བོ་མཐའ་དག་གི།མདུན་སར་འདི་ཕྱིན་བདེན་ཚིག་སྒྲོགས་པར་འགྱུར།།ཞེས་གསུང་རབ་མཐའ་དག་གི་དགོངས་དོན་དྲི་མ་མེད་པའི་རིགས་པས་འབྱེད་པ་ལ་མཁས་པའི་མདུན་སར་མི་འཇིགས་པའི་སྤོབས་པ་ཐོབ་པ།རྒྱལ་ཁམས་ཀྱི་སྤྲང་བཙུན་དགེ་ལེགས་དཔལ་བཟང་པོས་ཉང་སྟོད་དུ་གནས་པའི་ཚེ་ཕུལ་བའོ།།།།༈